[{"text_idx": "#000001", "text": "Therapi electrogynhyrfol: fy ngalwad olaf ar gyfer fy nhriniaeth iechyd meddwl"}, {"text_idx": "#000002", "text": "O fyw bywyd digon cyffredin i gael ei hun yn sydyn yn profi problemau iechyd meddwl critigol, mae Berlinda yn rhannu ei stori am dderbyn therapi Electrogynhyrfol (ECT) a'r gwahaniaeth a wnaeth hynny i ansawdd ei bywyd."}, {"text_idx": "#000004", "text": "Hyd heddiw, dydw i ddim yn gwybod pam digwyddodd."}, {"text_idx": "#000005", "text": "Roeddwn i mewn priodas gariadus, yn gyfforddus yn ariannol, ac yn mwynhau gyrfa lwyddiannus, er bod straen ynghlwm wrth hynny, a doedd gen i fawr ddim pryderon am anwyliaid a ffrindiau, yn sicr dim mwy nag y mae\u2019r rhan fwyaf o bobl yn eu profi."}, {"text_idx": "#000006", "text": "Ac eto, ar ddiwedd 2018, fe ges i bwl seicotig difrifol, a cheisio lladd fy hun ar sawl achlysur."}, {"text_idx": "#000008", "text": "Roeddwn i\u2019n teimlo fel petai ar ben arna i"}, {"text_idx": "#000009", "text": "Ceisiodd fy nheulu ofalu amdana i gartre a symudodd un o\u2019m brodyr yn o\u0302l i mewn gyda fi a ngw\u0302r."}, {"text_idx": "#000011", "text": "Fe\u2019m gwelwyd yn yr Adran Damweiniau ac Achosion Brys gan y gweithiwr cyswllt iechyd meddwl, a fu\u2019n siarad a\u0302 mi a\u2019m teulu."}, {"text_idx": "#000012", "text": "Ar o\u0302l trafod gyda\u2019r ymgynghorydd arweiniol, fe ges i fy nghadw yno o dan Adran 3, sy\u2019n rhoi cleifion yn gyfreithiol o dan ofal a thriniaeth gweithwyr iechyd meddwl proffesiynol am chwe mis."}, {"text_idx": "#000014", "text": "Roedd rhyngweithio a\u0302 chleifion a staff yn anodd iawn gan fy mod yn argyhoeddedig bod pawb yno i sbi\u0308o arnaf fi. Byddwn yn sgrifennu nodiadau i lawr ac yn eu trosglwyddo i\u2019m teulu adeg eu hymweliadau."}, {"text_idx": "#000016", "text": "Ar y ward fe ges i amrywiaeth o gyffuriau, heb i\u2019r un ohonyn nhw gael unrhyw effaith sylweddol ar fy lles meddyliol, ond ar o\u0302l mis neu ddau, ces i ganiata\u0302d i fynd allan yng nghwmni nyrsys neu\u2019r teulu."}, {"text_idx": "#000019", "text": "Hyd yn oed ar o\u0302l esbonio wrth y staff sut roeddwn i wedi bod y prynhawn hwnnw ac y dylwn gael fy ngoruchwylio, ces i fynd allan y diwrnod canlynol am y tro cyntaf am 15 munud ar fy mhen fy hun."}, {"text_idx": "#000020", "text": "Fe gerddais i allan o dir yr ysbyty at y ffordd fawr oedd gerllaw. Eisteddais am beth amser, yn pendroni ynghylch beth oedd yn digwydd ac yna \u2013 alla i ddim cofio beth sbardunodd fi \u2013 fe redais i rhwng y ceir oedd wedi parcio ac o flaen cerbyd oedd yn dod."}, {"text_idx": "#000022", "text": "Fe\u2019m cymerwyd i adran damweiniau ac achosion brys mewn ysbyty gwahanol, bu\u2019n rhaid i mi gael llawdriniaeth ar fy nghoes, ac fe osodwyd cawell allanol amdani."}, {"text_idx": "#000023", "text": "Ar yr adeg hon y ces i nyrs 24 awr o\u2019r ward iechyd meddwl a fyddai\u2019n gwylio drosof fi\u2019n barhaus."}, {"text_idx": "#000024", "text": "Rhoddwyd cynnig ar fwy o gyffuriau ac amrywio\u2019r dosau er mwyn ceisio sicrhau unrhyw fath o welliant ond heb lwyddiant."}, {"text_idx": "#000025", "text": "Tua diwedd Ionawr 2019, awgrymwyd y syniad o therapi electrogynhyrfol (ECT) gan di\u0302m amlddisgyblaeth (MDT)."}, {"text_idx": "#000026", "text": "Rwy\u2019n credu mai\u2019r rheswm pam na wnes i ddadlau na cheisio diystyru\u2019r driniaeth hon oedd nad oedd unrhyw beth arall wedi gweithio, felly roedd fy mharanoia yn argyhoeddedig na fyddai dim yn tycio."}, {"text_idx": "#000027", "text": "Roedd fy nheulu\u2019n amheus am ECT ond roeddent yn dawelach eu meddwl ar o\u0302l siarad a\u0302\u2019m hymgynghorydd ac wedi i mrawd ymchwilio i\u2019r pwnc."}, {"text_idx": "#000029", "text": "Roedd pryder o hyd, gan fod yn rhaid rhoi caniata\u0302d y claf ar gyfer ECT, y byddwn yn newid fy meddwl ac yn penderfynu peidio a\u0302 chael y driniaeth, ond ym mis Chwefror 2019 llofnodais y ffurflen ganiata\u0302d ac fe aethon nhw a\u0302 fi draw i\u2019r ystafelloedd triniaeth ddewisol ar gyfer y gyntaf o ddeuddeg sesiwn."}, {"text_idx": "#000030", "text": "Alla i gofio dim am unrhyw un o\u2019r triniaethau, ond roeddwn i\u2019n cael teimlad aruthrol o \u2018adnewyddiad\u2019 wedi i effaith yr anesthetig ddod i ben. Byddwn i\u2019n cysgu llawer wedyn."}, {"text_idx": "#000031", "text": "Y dydd Mawrth ar o\u0302l fy nhriniaeth gyntaf oedd pen-blwydd fy ngw\u0302r, ac mae e\u2019n dal i ddweud mai dyna\u2019r anrheg pen-blwydd orau a gafodd erioed, sef fy mod i, ar o\u0302l iddo gael ei adael mewn i\u2019r ward, wedi\u2019i weld, wedi gwenu\u2019n braf arno, ac wedi codi o nghadair olwyn a rhoi cwtsh iddo fe."}, {"text_idx": "#000033", "text": "Mae pawb yn dweud bod y newid ynof fi wedi digwydd bron ar unwaith. Ar o\u0302l bod yn ymosodol ac yn sarhaus gyda\u2019r staff, y cleifion ac ymwelwyr eraill, fe ddechreuais ymwneud a\u0302 phawb."}, {"text_idx": "#000035", "text": "Roeddwn i\u2019n dal i gael cyfnodau o dywyllwch, ond ychydig iawn oeddent, ac fe aethon nhw\u2019n fwy prin wrth i\u2019m triniaethau bob dydd Llun a dydd Iau fynd rhagddynt."}, {"text_idx": "#000036", "text": "Wedi i mi gael rhyw bedair sesiwn, fe ges i ganiata\u0302d i adael y ward. I ddechrau, byddwn i\u2019n mynd allan gyda\u2019r teulu i gael coffi a rhywbeth bach i\u2019w fwyta, ond yn y diwedd roeddwn i\u2019n cael mynd allan ar fy mhen fy hun."}, {"text_idx": "#000038", "text": "Daeth fy nhriniaethau i ben ar o\u0302l sesiwn deg, gan fod teimlad fy mod wedi elwa cymaint a\u0302 phosib o\u2019r ECT."}, {"text_idx": "#000040", "text": "Hoffwn wybod pam mae ECT yn gweithio neu sut mae\u2019n gwneud hynny, efallai mai dim ond sbardun oedd e, i roi cyfle i\u2019m hymennydd adael i\u2019r cyffuriau eraill wneud eu gwaith, ond mae wedi rhoi fy mywyd no\u0302l i fi, ac er mod i wedi gwneud llawer o newidiadau i ofalu am fy iechyd meddwl, i ECT mae\u2019r clod am roi cyfle i mi wella."}, {"text_idx": "#000042", "text": "Cafodd Berlinda, sy\u2019n 51 oed, ddiagnosis o Iselder Seicotig yn hwyr yn 2018 a chafodd ei thrin a\u0302 chwrs llwyddiannus o ECT yn gynnar yn 2019. Mae hi'n mwynhau treulio amser gyda'i theulu a'i ffrindiau, sy\u2019n annwyl iawn ganddi, a'i dau ffrind Beau a Fleur!"}]